CELEX: 52021PC0547
Language: ro
Date: 2021-09-23
Title: Propunere de DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2014/53/UE privind armonizarea legislației statelor membre referitoare la punerea la dispoziție pe piață a echipamentelor radio

COMISIA EUROPEANĂ
            Bruxelles, 23.9.2021
            COM(2021) 547 final
            2021/0291(COD)
            Propunere de
            DIRECTIVĂ A PARLAMENTULUI EUROPEAN ȘI A CONSILIULUI 
            de modificare a Directivei 2014/53/UE privind armonizarea legislației statelor membre referitoare la punerea la dispoziție pe piață a echipamentelor radio
            (Text cu relevanță pentru SEE)
            {SEC(2021) 318 final} - {SWD(2021) 244 final} - {SWD(2021) 245 final} - {SWD(2021) 246 final}
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
            
               •Temeiurile și obiectivele propunerii
            
            
               
                  Din anul 2009, Comisia încearcă să limiteze fragmentarea pieței interfețelor de încărcare pentru telefoanele mobile și dispozitivele similare. Cu toate acestea, astfel de inițiative au condus doar la sisteme voluntare care nu sunt obligatorii din punct de vedere juridic și, prin urmare, nu asigură o aplicare consecventă și uniformă.
               
               
                  În iunie 2009, în urma unei cereri din partea Comisiei Europene, principalii producători de telefoane mobile au convenit să semneze un memorandum de înțelegere (MoU) cu privire la armonizarea încărcătoarelor pentru telefoane mobile adaptate pentru transferuri de date vândute în UE
                     1
                  . Semnatarii au convenit asupra elaborării unei specificații comune bazate pe interfața USB 2.0 micro-B, care ar permite o compatibilitate de încărcare deplină cu telefoanele mobile urmând a fi introduse pe piață. 
               
               
                  Memorandumul de înțelegere a redus fragmentarea pieței și a condus la o aliniere aproape globală. Punerea sa în aplicare a generat o reducere efectivă a numărului de soluții de încărcare pentru telefoanele mobile de la 30 la doar trei. Cu toate acestea, memorandumul de înțelegere a permis, de asemenea, utilizarea interfețelor de încărcare brevetate, iar o astfel de soluție a continuat să fie utilizată (și încă este utilizată) de către un producător important de telefoane mobile, împiedicându-se astfel interoperabilitatea deplină. În plus, memorandumul de înțelegere nu a abordat niciodată problemele legate de mediu cauzate de existența în continuare a acestor diferite interfețe de încărcare și protocoale de comunicare pentru încărcare. 
               
               
                  Fără o acțiune la nivelul UE, se preconizează că această fragmentare a pieței interfețelor de încărcare și a protocoalelor de comunicare pentru încărcare va persista, iar efectele asupra mediului vor rămâne o problemă nesoluționată. 
               
               
                  Încă de la expirarea memorandumului de înțelegere în 2014 (după două scrisori de reînnoire), Comisia Europeană a încercat să încurajeze adoptarea unui nou acord voluntar. În martie 2018, în urma mai multor runde de discuții între producătorii relevanți și a unor schimburi de opinii cu Comisia, industria a propus un nou memorandum de înțelegere privind o viitoare soluție comună de încărcare pentru telefoanele inteligente. Cu toate acestea, Comisia a considerat că noul memorandum de înțelegere nu este satisfăcător, deoarece nu este în conformitate cu obiectivele de armonizare ale UE, care vizează limitarea fragmentării soluțiilor de încărcare (atât a interfețelor de încărcare, cât și a protocoalelor de comunicare pentru încărcare) pentru telefoanele mobile și echipamentele radio similare. Noul memorandum de înțelegere propus a permis în continuare soluțiile brevetate (mijloace de conectare specifice furnizorilor), pe care Comisia nu le mai consideră justificate având în vedere avantajele tehnice oferite de introducerea interfeței USB de tip C.
               
               
                  În acest context, Comisia a lansat în 2018 un studiu de evaluare a impactului pentru o posibilă propunere care vizează punerea în aplicare a unei soluții comune pentru încărcarea telefoanelor mobile (și, eventual, a altor categorii sau clase similare de echipamente radio). Deși obiectivul inițial al acestei inițiative a fost de a îmbunătăți confortul consumatorilor, studiul a concluzionat că impunerea unei interfețe de încărcare comune și a unui protocol comun de comunicare pentru încărcare pentru echipamentul radio (telefoane inteligente, dar posibil și tablete, camere, cititoare etc.), încurajând sau impunând separarea (adică furnizarea către utilizatorul final a echipamentelor radio fără dispozitiv de încărcare), ar aduce beneficii consumatorilor și ar reduce deșeurile electronice. Acesta a concluzionat că nu s-ar obține interoperabilitatea deplină a încărcării doar prin armonizarea interfeței de încărcare (în cazul echipamentelor radio încărcate prin încărcare prin cablu, această interfață fiind receptaculul de încărcare). De fapt, în prezent, există diferite protocoale de comunicare pentru încărcare și nu toate asigură aceeași performanță de încărcare în cazul în care se utilizează un dispozitiv de încărcare de la o altă marcă. În plus, studiul a concluzionat că existența unui dispozitiv de încărcare comun pentru diferite tipuri de echipamente radio ar putea spori confortul consumatorilor în general. În ceea ce privește încărcarea fără fir (și anume, la un nivel mai general, alte tehnologii de încărcare decât încărcarea prin cablu), studiul a concluzionat că eventuale progrese în materie de tehnologie de încărcare fără fir ar putea submina raționamentul unei soluții bazate pe un conector comun, prin reducerea semnificativă a relevanței soluțiilor de încărcare cu fir în general. Având în vedere aceste concluzii, în octombrie 2020, Comisia a lansat două studii complementare privind separarea de încărcătoare a telefoanelor mobile și a dispozitivelor electronice portabile similare și tehnologiile de încărcare fără fir, pentru a consolida baza de dovezi pentru propunere.
               
               
                  În ianuarie 2020, Parlamentul European a adoptat o rezoluție
                     2
                   prin care solicita adoptarea urgentă a unui standard pentru un încărcător comun pentru telefoanele mobile, pentru a evita continuarea fragmentării pieței interne. Mai precis, rezoluția a invitat Comisia să adopte o măsură legislativă, dacă este necesar, pentru a stabili un încărcător comun. De asemenea, aceasta a îndemnat Comisia să se asigure că nu mai sunt obligați consumatorii să cumpere încărcătoare noi cu fiecare nou echipament radio și că se introduc măsuri de separare (constând în furnizarea către utilizatorul final de echipamente radio fără dispozitiv de încărcare) cu o soluție de încărcare comună, deoarece, în caz contrar, obiectivul de reducere a volumului de dispozitive de încărcare produse pe an și, prin urmare, de reducere a deșeurilor electronice nu ar fi atins. 
               
            
            
               Programul de lucru adaptat al Comisiei pentru 2020
                  3
                precizează în mod specific că va exista o nouă propunere privind încărcătoarele comune pentru telefoanele mobile și categorii sau clase similare de echipamente radio. 
            
            
               În urma celor trei studii de sprijin care au fost efectuate, s-a constatat că, pentru a se atinge obiectivul final al unui încărcător comun și ca precondiții pentru separarea semnificativă și cu impact, echipamentele radio trebuie să integreze: o interfață de încărcare armonizată pentru echipamentul radio (receptaculul de încărcare în cazul echipamentelor radio încărcate prin cablu), o interoperabilitate comună minimă a încărcării prin intermediul unui protocol armonizat de comunicare pentru încărcare și informații detaliate cu privire la cerințele de încărcare ale echipamentelor radio. 
            
            
               Proiectarea echipamentelor radio intră în domeniul de aplicare al Directivei 2014/53/UE
                  4
                privind armonizarea legislației statelor membre referitoare la punerea la dispoziție pe piață a echipamentelor radio. Pe de altă parte, caracteristicile sursei externe de alimentare intră în domeniul de aplicare al Directivei 2009/125/CE de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic
                  5
               .
            
            
               
                  Prezenta propunere vizează prevenirea fragmentării pieței în ceea ce privește interfețele de încărcare și protocoalele de comunicare pentru încărcare, îmbunătățirea confortului consumatorilor și reducerea deșeurilor electronice. În mod special, propunerea: 
               
               
                  – va armoniza interfața de încărcare pentru telefoanele mobile și categoriile sau clasele similare de echipamente radio (tablete, camere digitale, căști și căști cu microfon, console video portabile și difuzoare portabile) care sunt reîncărcate prin intermediul încărcării prin cablu, astfel încât acestea să poată fi reîncărcate cu ajutorul unui receptacul de încărcare comun;
               
               
                  – va garanta faptul că astfel de dispozitive, în cazul în care sunt compatibile cu încărcarea rapidă, încorporează cel puțin același protocol de comunicare pentru încărcare;
               
               
                  – va permite armonizarea viitoare în acest domeniu ca răspuns la evoluțiile tehnologice, inclusiv armonizarea oricărui alt tip de interfață de încărcare decât cea prin cablu;
               
               
                  – va introduce cerințe astfel încât utilizatorii finali să nu fie obligați să achiziționeze un nou dispozitiv de încărcare ori de câte ori cumpără un telefon mobil nou sau un echipament radio similar și 
               
            
         
         
            
               
                  – va introduce cerințe astfel încât, atunci când achiziționează un telefon mobil sau un echipament radio similar, utilizatorii finali să primească informațiile necesare cu privire la caracteristicile sale de performanță de încărcare și la dispozitivul de încărcare care poate fi utilizat împreună cu acesta.
               
            
            
               A fost efectuată o evaluare a impactului pentru a examina opțiunile de politică pentru: 
            
            
               (a) armonizarea interfeței de încărcare a echipamentelor radio; 
            
            
               (b) asigurarea compatibilității echipamentelor radio cu protocolul relevant de comunicare pentru încărcare și informarea consumatorilor cu privire la performanța de încărcare și 
            
            
               (c) punerea la dispoziție pe piață cel puțin a unei soluții care presupune separarea de încărcătoare.
            
            
                     
                        Opțiunea de politică
                     
                  
                  
                     
                        (A) Armonizarea conectorului dispozitivului final
                     
                  
                  
                     
                        (B) Asigurarea compatibilității dispozitivului final cu protocolul de încărcare relevant și informarea consumatorilor cu privire la performanța de încărcare
                     
                  
                  
                     
                        (C) Punerea la dispoziție pe piață cel puțin a unor soluții care presupun separarea de încărcătoare
                           6
                        
                     
                  
               
                     
                        Opțiunea 0
                     
                  
                  
                     
                        Nicio măsură 
                     
                  
                  
                     
                        Nicio măsură
                     
                  
                  
                     
                        Nicio măsură
                     
                  
               
                     
                        Opțiunea 1
                     
                  
                  
                     
                        Obligatoriu
                     
                  
                  
                     
                        Nicio măsură
                     
                  
                  
                     
                        Nicio măsură
                     
                  
               
                     
                        Opțiunea 2
                     
                  
                  
                     
                        Nicio măsură
                     
                  
                  
                     
                        Obligatoriu
                     
                  
                  
                     
                        Nicio măsură
                     
                  
               
                     
                        Opțiunea 3
                     
                  
                  
                     
                        Nicio măsură
                     
                  
                  
                     
                        Obligatoriu
                     
                  
                  
                     
                        Obligatoriu
                     
                  
               
                     
                        Opțiunea 4
                     
                  
                  
                     
                        Obligatoriu
                     
                  
                  
                     
                        Obligatoriu
                     
                  
                  
                     
                        Nicio măsură
                     
                  
               
                     
                        Opțiunea 5
                     
                  
                  
                     
                        Obligatoriu
                     
                  
                  
                     
                        Obligatoriu
                     
                  
                  
                     
                        Obligatoriu
                     
                  
               
               Pentru toate opțiunile, există subopțiuni cu un domeniu de aplicare restrâns (și anume care acoperă numai telefoanele mobile) sau cu un domeniu de aplicare mai larg (incluzând, de asemenea, anumite dispozitive cu caracteristici de încărcare comparabile cu cele ale unui telefon mobil). Opțiunea de politică preferată este opțiunea 5, cu un domeniu de aplicare larg, deoarece implică cel mai echitabil compromis între toate obiectivele și permite o situație reciproc avantajoasă pentru majoritatea părților interesate și pentru mediu. 
            
            
            
               •Coerența cu dispozițiile deja existente în domeniul de politică vizat
            
            
               
                  Propunerea introduce cerințe suplimentare, care urmează să fie aplicate telefoanelor mobile și categoriilor sau claselor similare de echipamente radio, în Directiva 2014/53/UE, care stabilește un cadru de reglementare pentru punerea la dispoziție pe piață și punerea în funcțiune a echipamentelor radio în Uniune și garantează buna funcționare a pieței interne pentru echipamentele respective. 
               
            
            
               •Coerența cu alte politici ale Uniunii
            
            
               
                  Propunerea este legată de Planul de acțiune al Comisiei pentru economia circulară, care anunță inițiative cu impact asupra întregului ciclu de viață al produselor, de exemplu, care vizează proiectarea acestora, care promovează procesele economiei circulare și consumul durabil și care au drept scop asigurarea faptului că resursele utilizate sunt păstrate în economia UE cât mai mult timp posibil. 
               
               
                  O propunere legislativă privind încărcătoarele comune pentru telefoanele mobile și categoriile sau clasele similare de echipamente radio este inclusă în cea de-a doua prioritate a programului de lucru al Comisiei pentru 2020 („O Europă pregătită pentru era digitală”).
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
            
               •Temei juridic
            
            
               
                  Propunerea se bazează pe același temei juridic ca și actul legislativ care este în curs de modificare, și anume articolul 114 din Tratatul privind funcționarea Uniunii Europene.
               
               
            
            
               •Subsidiaritatea (în cazul competențelor neexclusive) 
            
            
               
                  Piața internă este o competență partajată între Uniune și statele membre. 
               
            
         
         
            
               
                  Unul dintre obiectivele Directivei 2014/53/UE este de a garanta buna funcționare a pieței interne. Articolul 3 alineatul (3) litera (a) din directivă, care se aplică în cazul adoptării unui act delegat relevant al Comisiei, se referă la încărcătoarele comune. 
               
               
                  Considerentul (12) al directivei prevede că interoperabilitatea între echipamentele radio și accesorii precum încărcătoarele simplifică utilizarea echipamentelor radio și reduce deșeurile și costurile inutile.
               
               
                  Absența armonizării în acest domeniu va duce la diferențe substanțiale între actele cu putere de lege, actele administrative sau practicile statelor membre privind interoperabilitatea telefoanelor mobile și a categoriilor sau claselor similare de echipamente radio cu un dispozitiv de încărcare comun și privind separarea de încărcătoare. 
               
               
                  Măsurile la nivel național pentru remedierea problemelor ar putea crea obstacole în calea liberei circulații a mărfurilor. În plus, măsurile la nivel național sunt limitate la teritoriul statului membru (statelor membre) în cauză. Având în vedere amplificarea internaționalizării comerțului, se înregistrează o creștere constantă a problemelor transfrontaliere. O acțiune coordonată la nivelul UE va atinge mult mai eficient obiectivele convenite și, în special, va face supravegherea pieței mai eficace. Prin urmare, este adecvat să se ia măsuri la nivelul UE.
               
               
            
            
               •Proporționalitate
            
            
               
                  În conformitate cu principiul proporționalității, modificările propuse nu depășesc ceea ce este necesar pentru atingerea obiectivelor stabilite.
               
               
                  Cerințele noi sau modificate nu impun sarcini și costuri inutile industriei (în special întreprinderilor mici și mijlocii) sau administrațiilor. În cazul în care au fost identificate efecte negative, analiza opțiunii preferate propune răspunsul cel mai proporțional. 
               
            
            
               •Alegerea instrumentului
            
            
               
                  Dispozițiile relevante ale Directivei 2014/53/UE pot fi modificate printr-o directivă a Parlamentului European și a Consiliului de modificare a Directivei 2014/53/UE. Directiva de modificare trebuie să fie transpusă de statele membre prin intermediul instrumentelor juridice naționale.
               
            
            
               3.REZULTATELE EVALUĂRILOR EX POST, ALE CONSULTĂRILOR PĂRȚILOR INTERESATE ȘI ALE EVALUĂRII IMPACTULUI
            
            
            
               •Consultările cu părțile interesate
            
            
               
                  Următoarele activități de consultare s-au desfășurat în perioada mai 2019 - aprilie 2021 pentru a evalua domeniile care ar putea fi revizuite și impactul în diverse domenii al opțiunii de politică propuse:
               
            
            
               –o evaluare inițială a impactului (2018-2019) a vizat cetățenii, asociațiile de consumatori, organizațiile neguvernamentale (ONG-urile), asociațiile producătorilor și producătorii individuali;
            
            
               –o consultare publică (2019) a vizat statele membre, cetățenii, asociațiile de consumatori, ONG-urile, asociațiile producătorilor și producătorii individuali;
            
            
               –două sondaje în rândul consumatorilor (2019 și 2021) au vizat cetățenii;
            
            
               –un sondaj în rândul părților interesate (2020-2021) a vizat statele membre, cetățenii, asociațiile de consumatori și producătorii;
            
            
               –interviurile specifice (2021) au vizat asociațiile de consumatori, asociațiile de mediu, autoritățile de supraveghere a pieței, ONG-urile, asociațiile producătorilor și producătorii;
            
            
               –reuniunile grupurilor de experți au vizat asociațiile de consumatori, statele membre, autoritățile de supraveghere a pieței, ONG-urile, asociațiile producătorilor și producătorii.
            
         
         
            
               
            
            
               •Obținerea și utilizarea expertizei
            
            
               
                  Comisia a lansat un studiu de evaluare a impactului sprijinit de trei studii pentru o posibilă propunere legislativă care vizează: eliminarea fragmentării și abordarea confortului consumatorilor; reducerea deșeurilor electronice; anticiparea și monitorizarea stadiului actual al viitoarelor tehnologii de încărcare (de exemplu, fără fir), cu scopul de a preveni fragmentarea, fără a împiedica inovarea. Cele trei studii de sprijin sunt: un studiu de evaluare a impactului privind o soluție comună pentru încărcarea telefoanelor mobile și, eventual, a altor dispozitive portabile mici și mijlocii („primul studiu”)
                     7
                  , o evaluare a statutului tehnologiilor de încărcare fără fir utilizate pentru telefoanele mobile și dispozitivele similare („al doilea studiu”) și un studiu de evaluare a impactului privind separarea încărcătoarelor („al treilea studiu”).
               
            
            
               •Evaluarea impactului
            
            
               Primul studiu justificativ a constatat că memorandumul de înțelegere din 2009 a fost eficace în ceea ce privește armonizarea soluțiilor de încărcare (atât interfața de încărcare, cât și protocoalele de comunicare pentru încărcare) și îmbunătățirea confortului consumatorilor. Cu toate acestea, nu s-a realizat o armonizare completă a soluțiilor de încărcare. În plus, separarea de încărcătoare nu s-a realizat într-o măsură semnificativă, doar unii producători din Uniune oferindu-le consumatorilor opțiunea de a cumpăra telefoane fără un dispozitiv de încărcare, beneficiile preconizate pentru mediu fiind astfel limitate.
            
            
               Primul studiu a constatat că majoritatea cetățenilor UE care au participat la consultarea publică organizată de Comisie cu privire la încărcătoarele de telefoane mobile au fost nemulțumiți (41 %) sau foarte nemulțumiți (22 %) de „situația actuală cu privire la încărcătoarele de telefoane mobile și la interconectarea lor fără întreruperi”, iar 76 % și-au declarat acordul sau acordul „puternic” față de faptul că situația actuală generează inconveniente pentru utilizatorii de telefoane mobile. De asemenea, respondenții au părut să sprijine introducerea unui încărcător comun. 63 % au fost în favoarea exercitării de către Uniune a competenței sale de reglementare pentru a impune un standard privind încărcătoarele, în timp ce 31 % au considerat că Uniunea trebuie să promoveze un acord la nivelul întregului sector. Doar 6 % dintre cetățenii intervievați au sugerat că Uniunea ar trebui să se abțină de la orice formă de intervenție. Autoritățile publice, ONG-urile și organizațiile consumatorilor și-au exprimat, de asemenea, sprijinul pentru o soluție comună de încărcare. 
            
            
               Primul studiu a constatat, de asemenea, existența efectelor asupra mediului, precum și a efectelor în ceea ce privește generarea de deșeuri electronice la sfârșitul ciclului de viață al produsului cauzate de consumul de materii prime pentru producția de dispozitive de încărcare. Acesta a estimat că dispozitivele de încărcare a telefoanelor mobile au fost responsabile pentru aproximativ 11 000 t de deșeuri electronice în 2018, iar emisiile pe durata ciclului de viață asociate au fost de aproximativ 600 ktCO2e. Se preconizează că aceste cantități vor crește în următorii ani, în principal din cauza tendinței către încărcătoarele rapide, care sunt mai grele.
            
            
               Studiul face referire la o altă evoluție tehnologică majoră: încărcarea cu contact non-electric (fără fir). Această tehnologie se bazează pe o interfață de încărcare care nu utilizează un receptacul de încărcare specific (spre deosebire de echipamentele radio, care sunt încărcate prin conexiune prin cablu). De la introducerea telefoanelor care pot fi încărcate fără fir, gradul lor de utilizare de către consumatori a crescut constant. Între 2016 și 2018, vânzările au crescut de șase ori, ajungând la aproximativ 44 de milioane de unități, ceea ce reprezintă circa 28 % din vânzările din 2018
                  8
               . Totuși, această tehnologie nu este considerată în prezent un înlocuitor pentru încărcarea prin cablu din cauza ratelor de eficiență ale acestor încărcătoare. În plus, având în vedere că, în prezent, încărcarea fără fir și cea convențională cu fir se folosesc în paralel, potențialul de reducere a deșeurilor electronice este limitat, deoarece încărcătoarele fără fir solicită mai mult materialele decât încărcătoarele cu fir.
            
            
               Primul studiu a analizat, de asemenea, măsura în care o inițiativă privind un încărcător comun ar putea sprijini tendința actuală de separare voluntară (și anume faptul că operatorii economici oferă telefoane fără dispozitive de încărcare) pentru a asigura beneficiile de mediu și a le oferi clienților această opțiune. Studiul a concluzionat că o astfel de inițiativă, însoțită de alte măsuri de stimulare a separării de încărcătoare, ar putea contribui la atingerea obiectivelor de mediu ale UE. Cu cât este mai mare rata de separare de încărcătoare, cu atât sunt mai mari beneficiile pentru mediu și pentru consumatori în ceea ce privește economiile de costuri și confortul.
            
            
               Potrivit celui de al doilea studiu, încărcarea fără fir este încă o tehnologie în curs de dezvoltare, care prezintă o fragmentare redusă a interfețelor de încărcare și un nivel bun de interoperabilitate între soluțiile de încărcare. Prin urmare, introducerea unor cerințe obligatorii pentru această tehnologie ar părea prematură. Cu toate acestea, pe măsură ce tehnologia se dezvoltă și este încorporată în mai multe produse, fragmentarea se poate dezvolta dacă se utilizează diferite interfețe de încărcare și protocoale de comunicare pentru încărcare.
            
            
               Potrivit celui de al treilea studiu, opțiunile de separare de încărcătoare implică compromisuri foarte clare și evidente, cel mai important fiind cel al beneficiilor pentru mediu în raport cu un cost financiar și cu pierderea confortului pentru consumatori. Majoritatea respondenților la sondajul în rândul părților interesate (autorități publice, organizații ale societății civile și cetățeni persoane fizice) au preferat opțiunea de a obliga producătorii și distribuitorii să le ofere clienților posibilitatea de a alege dacă achiziționează sau nu o nouă sursă externă de alimentare și/sau un cablu odată cu un nou telefon mobil. Cu toate acestea, șase din zece respondenți din industrie au considerat că fiecare producător sau distribuitor de telefoane mobile trebuie să aibă libertatea de a alege modul în care își vinde telefoanele și încărcătoarele (și anume ce să includă în cutia de vânzare cu amănuntul). 
            
            
               Al treilea studiu a indicat că, începând din octombrie 2020, unii producători (reprezentând 30-40 % din cota de piață) anunțaseră eliminarea surselor externe de alimentare (și a altor accesorii) din cutia de vânzare cu amănuntul pentru anumite modele noi. Alții își analizează opțiunile și pare foarte probabil ca cel puțin unii dintre aceștia să înceapă, de asemenea, să ofere în viitorul apropiat soluții care presupun separarea de încărcătoare. Cu toate acestea, producătorii care au investit masiv în tehnologia de încărcare brevetată par mai puțin dornici să întreprindă demersuri în acest sens, deoarece performanța de încărcare ridicată a telefoanelor lor vândute cu încărcătoare și a surselor externe de alimentare este o parte importantă a strategiei lor de marketing. Cu toate acestea, producătorii care au dezvoltat respectivele soluții nu reușesc să demonstreze că acest lucru se datorează dezvoltării și nu faptului că soluția lor blochează sau limitează eficiența utilizării altor încărcătoare. 
            
            
               O interfață de încărcare armonizată pentru echipamentul radio (și anume, în cazul echipamentelor radio încărcate prin cablu, receptaculul de încărcare), interoperabilitatea minimă comună a încărcării prin intermediul unui protocol armonizat de comunicare pentru încărcare și furnizarea de informații privind cerințele de încărcare a echipamentelor lor radio sunt, prin urmare, condiții prealabile pentru o separare de încărcătoare semnificativă și cu impact.
            
            
               A fost efectuată o evaluare a impactului care a examinat opțiunile de politică care combină cele trei (3) măsuri diferite: (a) armonizarea interfeței de încărcare a echipamentelor radio; (b) asigurarea compatibilității echipamentelor radio cu protocolul relevant de comunicare pentru încărcare și informarea consumatorilor cu privire la performanța de încărcare și (c) punerea la dispoziție pe piață cel puțin a unei soluții care presupune separarea de încărcătoare.
            
            
               Pentru toate opțiunile, există subopțiuni cu un domeniu de aplicare restrâns (și anume numai telefoanele mobile) sau cu un domeniu de aplicare mai larg (anumite dispozitive cu caracteristici de încărcare comparabile cu cele ale unui telefon mobil). Opțiunea de politică preferată este opțiunea 5, cu un domeniu de aplicare larg, deoarece implică cel mai echitabil compromis între toate obiectivele și o situație reciproc avantajoasă pentru majoritatea părților interesate și pentru mediu. 
            
            
               Se preconizează că opțiunea 5 va genera beneficii pentru mediu prin reducerea emisiilor de gaze cu efect de seră (GES) cu aproximativ 180 ktCO2e pe an, a utilizării de materiale cu aproximativ 2 600 t pe an și a deșeurilor electronice cu 980 t pe an. Separarea surselor externe de alimentare contribuie cel mai mult, datorită reducerii extracției resurselor, a fabricării, a transportului, a utilizării și a eliminării încărcătoarelor. 
            
            
               În ceea ce privește confortul consumatorilor, opțiunea preferată va asigura interoperabilitatea printr-o interfață comună și o performanță de încărcare comună, reducând vânzările de surse externe de alimentare și cabluri de sine stătătoare și promovând reutilizarea lor. În ceea ce privește armonizarea interfeței de încărcare, impunerea unui port de încărcare USB de tip C pe echipamentul radio este suficientă pentru a aborda inconvenientele cu care se confruntă consumatorii care nu pot să își încarce dispozitivul deoarece nu există încărcător compatibil la dispoziția lor. Acest lucru se va reflecta, de asemenea, printr-o reducere a cheltuielilor consumatorilor pentru astfel de articole cu aproximativ 250 de milioane EUR pe an.
            
            
               Se preconizează că opțiunea preferată va îmbunătăți cifra de afaceri a operatorilor economici, în total, cu 105 milioane EUR anual. Beneficiile legate de cifra de afaceri pentru comercianții cu amănuntul și distribuitori (457 de milioane EUR anual), în cazul în care dispozitivele de încărcare nu sunt incluse în cutia de vânzare cu amănuntul și, prin urmare, sunt cumpărate mai des separat, depășesc impactul negativ asupra cifrei de afaceri a producătorilor de dispozitive (352 de milioane EUR anual) cauzat de implementarea conectorului comun pentru producătorii de dispozitive și, de asemenea, pierderea de profit pentru producătorii de surse externe de alimentare.
            
            
               Costurile directe pentru producătorii care nu utilizează conectorul comun și care trebuie să își reproiecteze echipamentele vor fi atenuate printr-o perioadă de tranziție și, prin urmare, sunt considerate neglijabile. Costurile directe pentru producătorii care utilizează în prezent protocoale de comunicații cu încărcare rapidă care fac obiectul unui drept de proprietate și care nu sunt compatibile cu soluția comună sunt estimate la 30 de milioane EUR. Costurile indirecte sunt dificil de estimat (din cauza lipsei de voință a producătorilor de a divulga astfel de informații) și vor proveni doar din pierderea redevențelor pentru producătorii care nu utilizează deja conectorul comun pentru produsele lor.
            
            
                     
                  
                  
                     
                        Beneficiu (anual)
                     
                  
                  
                     
                        Cost (anual)
                     
                  
               
                     
                        Emisii de GES
                     
                  
                  
                     
                        180 ktCO2e
                     
                  
                  
                     
                  
               
                     
                        Utilizarea materialelor
                     
                  
                  
                     
                        2 600 de tone
                     
                  
                  
                     
                  
               
                     
                        Deșeuri de echipamente electrice și electronice
                     
                  
                  
                     
                        980 de tone
                     
                  
                  
                     
                  
               
                     
                        Cheltuieli ale consumatorilor
                     
                  
                  
                     
                        250 de milioane EUR
                     
                  
                  
                     
                  
               
                     
                        Cifra de afaceri a comercianților cu amănuntul și a distribuitorilor
                     
                  
                  
                     
                        457 de milioane EUR
                     
                  
                  
                     
                  
               
                     
                        Cifra de afaceri a producătorilor mondiali
                     
                  
                  
                     
                  
                  
                     
                        352 de milioane EUR
                     
                  
               
                     
                        Reproiectarea echipamentelor pentru implementarea conectorului comun
                     
                  
                  
                     
                  
                  
                     
                        Inclus în cel de mai sus. 
                     
                     
                        Atenuat de perioada de tranziție, deoarece tot mai mulți producători se vor îndrepta către conectorul comun chiar și în scenariul de referință
                     
                  
               
                     
                        Implementarea protocolului comun de comunicare pentru încărcare
                     
                  
                  
                     
                  
                  
                     
                        Inclus în cel de mai sus. 
                     
                  
               
                     
                        Implementarea unei soluții care presupune separarea de încărcătoare
                     
                  
                  
                     
                  
                  
                     
                        Inclus în cel de mai sus. 
                     
                  
               
                     
                        Pierderea de redevențe
                     
                  
                  
                     
                  
                  
                     
                        Nu se poate estima
                     
                  
               
         
            
               •Adecvarea reglementărilor și simplificarea
            
            
               
                  Directiva 2014/53/UE impune deja producătorilor să se asigure că echipamentele radio introduse pe piața Uniunii sunt proiectate și fabricate în conformitate cu cerințele esențiale prevăzute în directivă și că acestea sunt însoțite de informații (de exemplu, privind siguranța, utilizarea prevăzută a echipamentelor radio și restricțiile de utilizare). Noile cerințe se vor aplica numai anumitor categorii sau clase de echipamente radio și, prin urmare, nu se preconizează că vor crea sarcini suplimentare. 
               
               
                  Modificările nu sunt ample și nu schimbă în mod semnificativ cadrul juridic actual privind echipamentele radio.
               
               
            
            
               •Drepturile fundamentale
            
            
               
                  Armonizarea interfeței pentru telefoanele mobile și alte dispozitive similare, în măsura în care acestea sunt reîncărcate prin cablu, astfel încât să poată fi reîncărcate prin utilizarea unui receptacul de încărcare comun și a unui protocol comun de comunicare pentru încărcare, precum și separarea acestor dispozitive de încărcătoarele lor vor crește nivelul de protecție a mediului (articolul 37 din cartă) și protecția consumatorilor (articolul 38 din cartă). 
               
               
                  Se estimează că încărcătoarele telefoanelor mobile au fost responsabile pentru aproximativ 11 000 de tone de deșeuri electronice în 2018, iar emisiile pe durata ciclului de viață asociate au fost de aproximativ 600 ktCO2e. Se preconizează că aceste cantități vor crește într-o oarecare măsură în următorii ani, mai precis din cauza tendinței de trecere la încărcătoarele rapide, care sunt mai grele.
               
               
                  Propunerea va reduce astfel deșeurile din mediul înconjurător și va asigura confortul consumatorilor. 
               
            
            
               4.IMPLICAȚIILE BUGETARE
            
            
               
                  Prezenta propunere nu are niciun fel de implicații pentru bugetul Uniunii.
               
            
            
               5.ELEMENTE DIVERSE
            
            
               •Planurile de punere în aplicare și mecanismele de monitorizare, evaluare și raportare
            
            
               
                  Propunerea vizează modificarea Directivei 2014/53/UE, care solicită deja la articolul 47:
               
            
            
               – Comisiei să revizuiască punerea în aplicare a directivei și să transmită un raport în acest sens la 2 ani de la data aplicării directivei și, ulterior, la fiecare cinci ani și
            
            
               –statelor membre să transmită Comisiei un raport privind aplicarea directivei la un an de la data punerii în aplicare a acesteia și, ulterior, o dată la doi ani.
            
            
               
                  Articolul 2 din propunere prevede că statele membre informează Comisia cu privire la transpunerea modificărilor.
               
               
            
            
               •Spațiul Economic European 
            
            
               
                  Actul propus prezintă relevanță pentru SEE și trebuie, prin urmare, extins la acesta.
               
               
            
         
         
            
               •Explicații detaliate cu privire la prevederile specifice ale propunerii
            
            
            
               Articolul 1 din propunere modifică anumite dispoziții ale Directivei 2014/53/UE. 
            
            
            
               Principalele modificări care urmează să fie aduse Directivei 2014/53/UE prin propunere sunt următoarele:
            
            
            
               (1)Se adaugă un nou alineat la articolul 3 (care stabilește cerințele esențiale) și se introduce o nouă anexă. 
            
            
            
               Noul alineat (4) de la articolul 3: acest alineat impune ca echipamentele radio enumerate într-o nouă anexă (partea I) adăugată de propunere să respecte interfața de încărcare și protocolul de comunicare pentru încărcare descrise în respectiva anexă nouă. Același alineat împuternicește Comisia să modifice, prin intermediul actelor delegate, conținutul noii anexe, care poate permite, de asemenea, în viitor, dacă este necesar, să se abordeze orice tip suplimentar de tehnologii de încărcare, altele decât încărcarea prin cablu. 
            
            
            
               Noua anexă (partea I): aceasta impune ca telefoanele mobile și dispozitivele radio similare, în cazul în care pot fi reîncărcate prin încărcare prin cablu, să fie echipate cu receptaculul USB de tip C și, în cazul în care necesită, de asemenea, încărcare la tensiuni mai mari de 5 volți sau la curenți mai mari de 3 amperi sau la puteri mai mari de 15 wați, să includă protocolul de comunicare pentru încărcare USB Power Delivery.
            
            
            
               (2)Se introduce un nou articol privind furnizarea anumitor categorii sau clase de echipamente radio fără dispozitive de încărcare.
            
            
               (3)Respectivul articol nou prevede că, în cazul în care un operator economic furnizează utilizatorilor finali echipamente radio împreună cu un dispozitiv de încărcare, operatorul economic are obligația de a furniza, de asemenea, tuturor utilizatorilor finali aceleași echipamente radio fără niciun dispozitiv de încărcare.
            
            
               (4)Articolul 10 alineatul (8) se modifică astfel încât să se adauge o nouă cerință privind informațiile pentru utilizatori. 
            
            
               (5)Mai precis, în cazul echipamentelor radio cărora li se vor aplica noile cerințe ale propunerii, se furnizează informații cu privire la caracteristicile lor legate de performanța de încărcare, precum și la alimentarea cu energie a dispozitivului de încărcare care poate fi utilizat împreună cu echipamentul radio respectiv. Detaliile cu privire la informațiile respective sunt specificate în noua anexă (partea II), iar Comisia este împuternicită să modifice, prin intermediul actelor delegate, conținutul respectivei anexe noi (partea II).
            
            
               (6)Articolul 17, care stabilește procedurile aplicabile de evaluare a conformității, pentru a demonstra conformitatea cu cerințele esențiale prevăzute la articolul 3 din Directiva 2014/53/UE, se modifică pentru a se adăuga la alineatul (2) trimiteri la noile cerințe propuse spre a fi introduse la articolul 3 din Directiva 2014/53/UE (cerințe esențiale). 
            
            
               (7)Astfel, producătorul va avea întotdeauna posibilitatea de a urma procedura de control intern al produsului pentru a demonstra conformitatea cu aceste noi cerințe (cerințe esențiale).
            
            
               (8)Articolele 40 și 43 sunt modificate pentru a le alinia la noile cerințe adăugate de propunere.
            
            
               (9)Astfel, statele membre vor avea competența de a lua măsuri împotriva acelor produse care nu sunt conforme cu noile cerințe.
            
         
         
            
               (10)Articolul 44, care se referă la competențele delegate, se modifică pentru a se adăuga trimiteri la competențele delegate conferite Comisiei prin intermediul propunerii.
            
            
               Articolul 2 le solicită statelor membre să transpună modificările până la [OP: a se introduce data – 12 luni de la adoptare] și să le aplice de la [OP: a se introduce data – 12 luni de la încheierea perioadei de transpunere indicate la alineatul de mai sus]. 
            
            
            
               Nicio cerință care urmează să fie introdusă prin propunere nu se va aplica dispozitivelor radio introduse pe piața Uniunii înainte de data aplicării prezentei directive. 
            
            
               2021/0291 (COD)
            
            
               Propunere de
            
            
               DIRECTIVĂ A PARLAMENTULUI EUROPEAN ȘI A CONSILIULUI
            
            
               de modificare a Directivei 2014/53/UE privind armonizarea legislației statelor membre referitoare la punerea la dispoziție pe piață a echipamentelor radio
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 114,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  9
               , 
            
            
               având în vedere avizul Comitetului Regiunilor
                  10
               , 
            
            
               hotărând în conformitate cu procedura legislativă ordinară,
            
            
               întrucât:
            
            
            
               (1)Unul dintre obiectivele Directivei 2014/53/UE a Parlamentului European și a Consiliului
                  11
                este de a garanta buna funcționare a pieței interne. În temeiul articolului 3 alineatul (3) litera (a) din directiva respectivă, una dintre cerințele esențiale pe care trebuie să le îndeplinească echipamentele radio este aceea de a funcționa cu accesoriile, în special cu încărcătoarele comune. În acest sens, considerentul (12) din Directiva 2014/53/UE indică faptul că interoperabilitatea între echipamentele radio și accesorii precum încărcătoarele simplifică utilizarea echipamentelor radio și reduce deșeurile și costurile inutile. 
            
            
               (2)Începând din 2009, s-au depus eforturi la nivelul Uniunii pentru a limita fragmentarea interfețelor de încărcare pentru telefoanele mobile și echipamentele radio similare. Inițiativele voluntare din ultima perioadă nu îndeplinesc pe deplin obiectivele de politică ale Uniunii de a reduce deșeurile electronice, de a asigura confortul consumatorilor și de a evita fragmentarea pieței dispozitivelor de încărcare.
            
         
         
            
               (3)Uniunea se angajează să stimuleze utilizarea eficientă a resurselor prin trecerea la o economie circulară curată, prin introducerea unor inițiative precum Directiva 2012/19/UE a Parlamentului European și a Consiliului
                  12
                și, mai recent, prin introducerea Pactului verde european. Această directivă vizează reducerea deșeurilor electronice generate de vânzarea de echipamente radio și reducerea extracției de materii prime și a emisiilor de CO2 generate de producerea, transportul și eliminarea încărcătoarelor, promovând astfel o economie circulară. 
            
            
               (4)Planul de acțiune al Comisiei pentru economia circulară a prevăzut inițiative de-a lungul întregului ciclu de viață al produselor, care vizează proiectarea acestora, promovează procesele economiei circulare și consumul durabil și urmăresc asigurarea faptului că resursele utilizate sunt păstrate în economia Uniunii cât mai mult timp posibil.
            
            
               (5)Comisia a finalizat un studiu de evaluare a impactului, care a arătat că piața internă nu își exploatează întregul potențial, deoarece fragmentarea continuă a pieței în ceea ce privește interfețele de încărcare și protocoalele de comunicare pentru încărcare pentru telefoanele mobile și alte echipamente radio similare duce la o lipsă de confort pentru consumatori și la o creștere a deșeurilor electronice.
            
            
               (6)Interoperabilitatea dintre echipamentele radio și accesoriile precum încărcătoarele este împiedicată deoarece există interfețe de încărcare diferite pentru anumite categorii sau clase de echipamente radio care utilizează încărcarea prin cablu, cum ar fi telefoanele mobile, tabletele, camerele digitale, căștile sau căștile cu microfon, consolele video portabile și difuzoarele portabile. În plus, există mai multe tipuri de protocoale de comunicare pentru încărcarea rapidă pentru care nu este întotdeauna garantat un nivel minim de performanță. În consecință, este nevoie de acțiuni la nivelul Uniunii pentru a promova un grad comun de interoperabilitate și furnizarea de informații referitoare la caracteristicile de încărcare ale echipamentelor radio către utilizatorii finali. Prin urmare, este necesar să se introducă în Directiva 2014/53/UE cerințe adecvate cu privire la protocoalele de comunicare pentru încărcare, la interfața de încărcare (și anume receptaculul de încărcare) a anumitor categorii sau clase de echipamente radio, precum și la informațiile care trebuie furnizate utilizatorilor finali cu privire la caracteristicile de încărcare ale acestor categorii sau clase de echipamente radio.
            
            
               (7)Absența armonizării în acest domeniu poate duce la diferențe substanțiale între actele cu putere de lege, actele administrative sau practicile statelor membre privind interoperabilitatea telefoanelor mobile și a categoriilor sau claselor similare de echipamente radio cu dispozitivele lor de încărcare și privind furnizarea de echipamente radio fără dispozitive de încărcare. 
            
            
               (8)Dimensiunea pieței interne a telefoanelor mobile reîncărcabile și a categoriilor sau claselor similare de echipamente radio, proliferarea diferitelor tipuri de dispozitive de încărcare pentru astfel de echipamente radio și comerțul transfrontalier semnificativ cu aceste produse necesită mai degrabă o acțiune legislativă mai puternică la nivelul Uniunii decât o acțiune legislativă la nivel național sau măsuri voluntare, astfel încât să se asigure buna funcționare a pieței interne.
            
            
               (9)Prin urmare, este necesar să se armonizeze interfața de încărcare și protocoalele de comunicare pentru încărcare pentru anumite categorii sau clase de echipamente radio care sunt reîncărcate prin cablu. De asemenea, este necesar să se asigure baza pentru adaptarea la orice progres tehnologic viitor prin introducerea unei armonizări a interfețelor de încărcare și a protocoalelor de comunicare pentru încărcare în ceea ce privește echipamentele radio care pot fi încărcate prin orice alte mijloace decât încărcarea prin cablu, inclusiv încărcarea prin unde radio (încărcarea fără fir). O astfel de armonizare trebuie să reducă deșeurile din mediul înconjurător, să asigure confortul consumatorilor și să evite fragmentarea pieței între diferitele interfețe de încărcare și protocoale de comunicare pentru încărcare, precum și între orice inițiative la nivel național, care ar putea crea bariere în calea comerțului pe piața internă. 
            
            
               (10)O astfel de armonizare ar fi totuși incompletă dacă nu se prevăd în același timp și cerințe privind vânzarea combinată a echipamentelor radio și a încărcătoarelor acestora și informațiile care trebuie furnizate utilizatorilor finali. O fragmentare a abordărilor între statele membre în ceea ce privește comercializarea categoriilor sau a claselor de echipamente radio în cauză și a dispozitivelor lor de încărcare ar constitui un obstacol pentru comerțul transfrontalier cu aceste produse, de exemplu prin obligarea operatorilor economici să își reambaleze produsele în funcție de statul membru în care urmează să fie furnizate. Acest lucru ar conduce, la rândul său, la creșterea inconvenientelor pentru consumatori și ar genera deșeuri electronice inutile, anulând astfel beneficiile produse de armonizarea interfeței de încărcare și a protocolului de comunicare pentru încărcare. Prin urmare, este necesar să se impună cerințe pentru a se asigura că utilizatorii finali nu sunt obligați să achiziționeze un nou dispozitiv de încărcare de fiecare dată când achiziționează un nou telefon mobil sau echipament radio similar. Pentru a asigura eficacitatea acestor cerințe, utilizatorii finali trebuie să primească informațiile necesare cu privire la caracteristicile de încărcare atunci când achiziționează un telefon mobil sau un echipament radio similar.
            
            
               (11)Este fezabil din punct de vedere tehnic să se definească USB de tip C ca receptacul comun de încărcare pentru categoriile sau clasele relevante de echipamente radio. Tehnologia USB de tip C, care este utilizată la nivel mondial, a fost adoptată la nivelul standardizării internaționale și a fost transpusă în sistemul european de către Comitetul European de Standardizare în Electrotehnică (CENELEC) în cadrul seriei de standarde europene EN IEC 62680-1
                  13
               . 
            
            
               (12)USB de tip C este o tehnologie deja comună pentru multe categorii sau clase de echipamente radio, deoarece asigură încărcarea și transferul de date de înaltă calitate. Atunci când este combinat cu protocolul de comunicare pentru încărcare USB Power Delivery, receptaculul de încărcare USB de tip C este capabil să furnizeze o putere de până la 100 W și, prin urmare, lasă o marjă largă pentru continuarea dezvoltării unor soluții de încărcare rapidă, permițând în același timp pieței să se ocupe de telefoanele mai puțin performante, care nu necesită o încărcare rapidă. Telefoanele mobile și echipamentele radio similare care permit încărcarea rapidă pot încorpora caracteristicile USB Power Delivery, astfel cum sunt descrise în standardul EN IEC 62680-1-2:2020 „Interfețe de magistrală serială universală pentru date și alimentare electrică. Partea 1-2: Componente comune. Specificație USB pentru furnizarea de curent”.
            
            
               (13)În ceea ce privește încărcarea prin alte mijloace decât prin cablu, pot fi dezvoltate în viitor soluții divergente, care pot avea un impact negativ asupra interoperabilității, a confortului consumatorilor și a mediului. Deși este prematur să se impună cerințe specifice asupra unor astfel de soluții în această etapă, Comisia trebuie să poată lua măsuri în vederea armonizării lor în viitor, în cazul în care se constată o fragmentare a pieței interne. 
            
            
               (14)Articolul 3 din Directiva 2014/53/UE trebuie modificat pentru a acoperi interfețele de încărcare și protocoalele de comunicare pentru încărcare. Categoriile sau clasele de echipamente radio reglementate în mod specific de această nouă dispoziție trebuie descrise mai detaliat într-o nouă anexă la Directiva 2014/53/UE. 
            
            
               (15)Directiva 2014/53/UE trebuie, de asemenea, să fie modificată pentru a se introduce un nou articol legat de cerințele privind furnizarea anumitor categorii sau clase de echipamente radio fără dispozitive de încărcare. Categoriile sau clasele de echipamente radio în cauză, precum și specificațiile referitoare la soluțiile de încărcare trebuie prezentate într-o nouă anexă la Directiva 2014/53/UE. 
            
            
               (16)Articolul 10 alineatul (8) din Directiva 2014/53/UE prevede includerea de informații în instrucțiunile de utilizare și, prin urmare, în articolul respectiv trebuie introduse cerințe suplimentare privind informațiile. Detaliile cu privire la noile cerințe trebuie specificate în noua anexă la Directiva 2014/53/UE. Aceste cerințe privind informațiile le-ar permite consumatorilor să determine cea mai adecvată sursă externă de alimentare necesară pentru încărcarea echipamentelor lor radio. Trebuie să fie posibilă adaptarea acestor cerințe în viitor pentru a reflecta eventualele modificări ale cerințelor de etichetare pentru sursele externe de alimentare, care ar putea fi introduse în temeiul Directivei 2009/125/CE a Parlamentului European și a Consiliului
                  14
               .
            
            
               (17)Articolul 17 din Directiva 2014/53/UE, care stabilește procedurile de evaluare a conformității, trebuie modificat pentru a adăuga trimiteri la noile cerințe esențiale care urmează să fie introduse la articolul 3 din directiva respectivă. Prin urmare, producătorul trebuie să aibă posibilitatea de a urma procedura de control intern pentru a demonstra conformitatea cu aceste noi cerințe esențiale.
            
            
               (18)Articolele 40, 43 și 44 din Directiva 2014/53/UE trebuie modificate pentru a adapta trimiterile pe care le conțin la noile dispoziții introduse prin prezenta directivă.
            
            
               (19)Pentru a aborda orice evoluții viitoare ale tehnologiei de încărcare și pentru a asigura interoperabilitatea minimă comună între echipamentele radio și dispozitivele de încărcare pentru astfel de echipamente radio, competența de a adopta acte în conformitate cu articolul 290 din Tratatul privind funcționarea Uniunii Europene trebuie delegată Comisiei pentru a modifica categoriile sau clasele de echipamente radio și specificațiile privind interfețele de încărcare și protocoalele de comunicare pentru încărcare, precum și detaliile privind informațiile referitoare la încărcare. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional privind o mai bună legiferare din 13 aprilie 2016
                  15
               . În special, pentru a asigura participarea egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate. 
            
            
               (20)Directiva 2014/53/UE trebuie, prin urmare, modificată în consecință. 
            
            
               (21)Operatorilor economici trebuie să li se acorde suficient timp pentru a efectua adaptările necesare ale echipamentelor radio care intră în domeniul de aplicare al prezentei directive, pe care intenționează să le introducă pe piața Uniunii, 
            
            
         
         
            
               ADOPTĂ PREZENTA DIRECTIVĂ:
            
            
               Articolul 1
            
            
            
               Directiva 2014/53/UE se modifică după cum urmează:
            
            
            
               (1)Articolul 3 se modifică după cum urmează:
            
            
            
               (a)la alineatul (3) primul paragraf litera (a), cuvintele „în special cu încărcătoarele comune” se înlocuiesc cu cuvintele „cu excepția dispozitivelor de încărcare pentru categoriile sau clasele de echipamente radio menționate în anexa Ia partea I, care sunt menționate în mod specific la alineatul (4) din prezentul articol”;
            
            
            
               (b)se adaugă următorul alineat:
            
            
            
               „4. Echipamentele radio care se încadrează în categoriile sau clasele specificate în anexa Ia partea I sunt construite astfel încât să respecte specificațiile privind încărcarea prevăzute în anexa respectivă pentru categoria sau clasa relevantă de echipamente radio.
            
            
               În ceea ce privește echipamentele radio care pot fi reîncărcate prin încărcare prin cablu, Comisia este împuternicită să adopte, în conformitate cu articolul 44, acte delegate pentru a modifica anexa Ia ținând seama de progresele tehnice și pentru a asigura interoperabilitatea comună minimă între echipamentele radio și dispozitivele lor de încărcare, prin:
            
            
               (a)modificarea, adăugarea sau eliminarea categoriilor sau a claselor de echipamente radio;
            
            
               (b)modificarea, adăugarea sau eliminarea specificațiilor tehnice, inclusiv a referințelor și a descrierilor, în legătură cu receptaculul (receptaculele) de încărcare și cu protocolul (protocoalele) de comunicare pentru încărcare, pentru fiecare categorie sau clasă de echipamente radio în cauză.”
            
            
               În ceea ce privește echipamentele radio care pot fi reîncărcate prin alte metode decât încărcarea prin cablu, Comisia este împuternicită să adopte, în conformitate cu articolul 44, acte delegate pentru a modifica anexa Ia ținând seama de progresele tehnice și pentru a asigura interoperabilitatea comună minimă între echipamentele radio și dispozitivele lor de încărcare, prin:
            
            
               (a)introducerea, modificarea, adăugarea sau eliminarea categoriilor sau a claselor de echipamente radio;
            
            
               (b)introducerea, modificarea, adăugarea sau eliminarea specificațiilor tehnice, inclusiv a referințelor și descrierilor, în legătură cu interfața (interfețele) de încărcare și cu protocolul (protocoalele) de comunicare pentru încărcare, pentru fiecare categorie sau clasă de echipamente radio în cauză.”;
            
            
            
               (2)se introduce următorul articol 3a:
            
         
         
            
            
               „Articolul 3a
            
            
               Posibilitatea ca utilizatorii finali să achiziționeze anumite categorii sau clase de echipamente radio fără dispozitiv de încărcare
            
            
            
               În cazul în care un operator economic le oferă utilizatorilor finali posibilitatea de a achiziționa echipamente radio care intră sub incidența articolului 3 alineatul (4) împreună cu un dispozitiv de încărcare, utilizatorului final i se oferă, de asemenea, posibilitatea de a achiziționa echipamentele radio fără dispozitivul de încărcare respectiv.”; 
            
            
            
               (3)La articolul 10 alineatul (8), se adaugă următorul paragraf:
            
            
            
               „Echipamente radio care intră sub incidența articolului 3 alineatul (4) primul paragraf sunt însoțite de informații cu privire la specificațiile legate de capacitățile de încărcare și la dispozitivele lor de încărcare, după cum sunt descrise în anexa Ia partea II. Comisia este împuternicită să adopte acte delegate în conformitate cu articolul 44 pentru a modifica anexa Ia partea II prin introducerea, modificarea, adăugarea sau eliminarea oricăror detalii referitoare la informațiile respective sau la modul în care aceste informații sunt indicate.”; 
            
            
            
               (4)la articolul 17 alineatul (2), cuvintele „articolul 3 alineatul (1)” se înlocuiesc cu cuvintele „articolul 3 alineatele (1) și (4)”.
            
            
            
               (5)Articolul 40 se modifică după cum urmează:
            
            
            
               (a)titlul se înlocuiește cu următorul text:
            
            
               „Procedura la nivel național aplicabilă echipamentelor radio care prezintă un risc sau care nu sunt conforme cu cerințele esențiale”;
            
            
               (b)la alineatul (1) primul paragraf, cuvintele „sau nu respectă cel puțin una dintre cerințele esențiale aplicabile prevăzute la articolul 3” se adaugă după cuvintele „protecția interesului public care intră sub incidența prezentei directive”;
            
            
            
               (6)Articolul 43 alineatul (1) se modifică după cum urmează: 
            
            
               (a)la litera (h), cuvintele „informațiile privind utilizarea prevăzută a echipamentelor radio” se înlocuiesc cu cuvântul „informațiile”;
            
         
         
            
               (b)litera (j) se înlocuiește cu următorul text:
            
            
               „(j) nonconformitatea cu articolul 3a sau 5.”;
            
            
            
               (7)Articolul 44 se modifică după cum urmează: 
            
            
               (a)la alineatul (2), între prima și a treia teză se introduce următoarea teză: 
            
            
               „În ceea ce privește actele delegate menționate la articolul 3 alineatul (4) și la articolul 10 alineatul (8) al treilea paragraf, competența de a adopta acte delegate este conferită Comisiei pentru o perioadă de cinci ani de la [OP: a se introduce data intrării în vigoare a prezentei directive]”; 
            
            
               (b)la alineatul (3), cuvintele „articolul 3 alineatul (3), articolul 4 alineatul (2) și articolul 5 alineatul (2)” se înlocuiesc cu cuvintele „articolul 3 alineatul (3), articolul 3 alineatul (4), articolul 4 alineatul (2) și articolul 5 alineatul (2) și articolul 10 alineatul (8) al treilea paragraf și la alineatul (5) cuvintele „articolul 3 alineatul (3), articolul 4 alineatul (2) și articolul 5 alineatul (2)” se înlocuiesc cu cuvintele „articolului 3 alineatul (3), al articolului 3 alineatul (4), al articolului 4 alineatul (2) și al articolului 5 alineatul (2) și al articolului 10 alineatul (8) al treilea paragraf ”;
            
            
            
               (8)Textul prevăzut în anexa la prezenta directivă se introduce ca anexa Ia.
            
            
            
               Articolul 2
            
            
            
               1.Statele membre adoptă și publică, cel târziu până la [OP: a se introduce data – 12 luni de la adoptarea prezentei directive], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor dispoziții.
            
            
               Statele membre aplică aceste dispoziții începând cu [OP: a se introduce data – 12 luni de la încheierea perioadei de transpunere indicate la paragraful anterior].
            
            
               Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
            
            
               (2)Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
            
            
               Articolul 3
            
            
            
               Prezenta directivă întră în vigoare în a douăzecea zi de la data publicării sale în Jurnalul Oficial al Uniunii Europene.
            
            
               Articolul 4
            
         
         
            
            
               Prezenta directivă se adresează statelor membre.
            
            
               Adoptată la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președintele
                        Președintele
               
            
         
         
            
                  
                     (1)
                  
                        
                  https://ec.europa.eu/docsroom/documents/2417/attachments/1/translations
                  .
               
               
                  
                     (2)
                  
                        2019/2983(RSP). 
               
               
                  
                     (3)
                  
                        COM(2020) 440 final.
               
               
                  
                     (4)
                  
                        Directiva 2014/53/UE a Parlamentului European și a Consiliului din 16 aprilie 2014 privind armonizarea legislației statelor membre referitoare la punerea la dispoziție pe piață a echipamentelor radio și de abrogare a Directivei 1999/5/CE (JO L 153, 22.5.2014, p. 62).
               
               
                  
                     (5)
                  
                        Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (JO L 285, 31.10.2009, p. 10).
               
               
                  
                     (6)
                  
                        și anume dispozitivele vor fi vândute fără încărcător în cutie (un cablu detașabil va fi în continuare permis, în mod discreționar).
               
               
                  
                     (7)
                  
                        
                  https://op.europa.eu/ro/web/eu-law-and-publications/publication-detail/-/publication/c6fadfea-4641-11ea-b81b-01aa75ed71a1
                  . 
               
               
                  
                     (8)
                  
                        A se lua în considerare faptul că aceste cifre se referă la telefoanele care suportă încărcare fără fir, adică nu la telefoanele care vin la pachet cu un dispozitiv de încărcare fără fir, ci la cele pentru care un astfel de dispozitiv trebuie achiziționat separat.
               
               
                  
                     (9)
                  
                        JO C , , p. .
               
               
                  
                     (10)
                  
                        JO C , , p. .
               
               
                  
                     (11)
                  
                        Directiva 2014/53/UE a Parlamentului European și a Consiliului din 16 aprilie 2014 privind armonizarea legislației statelor membre referitoare la punerea la dispoziție pe piață a echipamentelor radio și de abrogare a Directivei 1999/5/CE (JO L 153, 22.5.2014, p. 62).
               
               
                  
                     (12)
                  
                        Directiva 2012/19/UE a Parlamentului European și a Consiliului din 4 iulie 2012 privind deșeurile de echipamente electrice și electronice (DEEE) (JO L 197, 24.7.2012, p. 38).
               
               
                  
                     (13)
                  
                        Interfețe de magistrală serială universală pentru date și alimentare electrică. Partea 1-3: Componente comune. Specificație pentru cabluri și conectoare USB de tip CTM.
               
               
                  
                     (14)
                  
                        Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (JO L 285, 31.10.2009, p. 10).
               
               
                  
                     (15)
                  
                        JO L 123, 12.5.2016, p. 1.
               
            
      
    ---documentbreak--- 
      
         
               COMISIA EUROPEANĂ
            Bruxelles, 23.9.2021
            COM(2021) 547 final
            ANEXĂ 
            la propunerea de directivă
            a Parlamentului European și a Consiliului
            
               de modificare a Directivei 2014/53/UE privind armonizarea legislației statelor membre referitoare la punerea la dispoziție pe piață a echipamentelor radio
            {SEC(2021) 318 final} - {SWD(2021) 244 final} - {SWD(2021) 245 final} - {SWD(2021) 246 final}
            
               
         
         
            
               ANEXĂ
            
            
               „ANEXA Ia
            
            
               Specificații și informații referitoare la încărcare aplicabile anumitor categorii sau clase de echipamente radio 
            
            
            
               PARTEA I
            
            
               SPECIFICAȚII PRIVIND CAPACITĂȚILE DE ÎNCĂRCARE
            
            
            
               1.In măsura în care pot fi reîncărcate prin încărcarea prin cablu, telefoanele mobile, tabletele, camerele digitale, căștile, căștile cu microfon, consolele video portabile și difuzoarele portabile, trebuie:
            
            
               (a)să fie echipate cu receptaculul USB de tip C, astfel cum este descris în standardul EN IEC 62680-1-3:2021, „Interfețe de magistrală serială universală pentru date și alimentare electrică. Partea 1-3: Componente comune. Specificație pentru cabluri și conectoare USB de tip CTM”, care ar trebui să rămână accesibilă și operațională în orice moment; 
            
            
               (b)să poată fi încărcate, în cazul unei puteri de încărcare mai mici de 60 de wați, cu cabluri care respectă standardul EN IEC 62680-1-3:2021, „Interfețe de magistrală serială universală pentru date și alimentare electrică. Partea 1-3: Componente comune. Specificație pentru cabluri și conectoare USB de tip CTM”.
            
            
            
               2.In măsura în care pot fi reîncărcate prin încărcarea prin cablu la tensiuni mai mari de 5 volți sau curenți mai mari de 3 amperi sau puteri mai mari de 15 wați, telefoanele mobile, tabletele, camerele digitale, căștile, căștile cu microfon, consolele video portabile și difuzoarele portabile trebuie:
            
            
               (a)să încorporeze protocolul USB Power Delivery, astfel cum este descris în standardul EN IEC 62680-1-2:2021, „Interfețe de magistrală serială universală pentru date și alimentare electrică. Partea 1-2: Componente comune. Specificație USB pentru furnizarea de curent”; 
            
            
               (b)să asigure că orice protocol de încărcare suplimentar permite funcționarea deplină a protocolului USB Power Delivery menționat la litera (a).
            
            
            
            
               PARTEA II
            
            
               INFORMAȚII PRIVIND SPECIFICAȚIILE REFERITOARE LA CAPACITĂȚILE DE ÎNCĂRCARE
            
            
               În cazul echipamentelor radio care intră sub incidența articolului 3 alineatul (4) primul paragraf, următoarele informații se indică în formă tipărită pe ambalaj sau, în absența ambalajului, pe o etichetă care însoțește echipamentul radio, cu condiția ca eticheta să poată fi vizibilă: 
            
         
         
            
               (a)o descriere a cerințelor cu privire la putere pentru dispozitivele de încărcare prin cablu care pot fi utilizate împreună cu echipamentul radio respectiv, inclusiv puterea maximă necesară pentru încărcarea echipamentului radio, exprimată în wați, prin afișarea textului: „puterea minimă furnizată de încărcător trebuie să fie mai mare sau egală cu [xx] wați”. Numărul de wați trebuie să exprime puterea maximă de care are nevoie echipamentul radio;
            
            
               (b)o descriere a specificațiilor referitoare la capacitățile de încărcare ale echipamentelor radio, în măsura în care acestea pot fi reîncărcate prin încărcare prin cablu la tensiuni mai mari de 5 volți sau curenți mai mari de 3 amperi sau puteri mai mari de 15 wați, inclusiv precizarea faptului că echipamentul radio este compatibil cu protocolul de încărcare USB Power Delivery, prin afișarea textului „încărcare rapidă USB PD”, și indicarea oricărui alt protocol de încărcare compatibil prin afișarea denumirii sale în format text.
            
            
            
               Aceste informații sunt redactate într-un limbaj care poate fi ușor înțeles de către consumatori și alți utilizatori finali, după cum stabilește statul membru în cauză, și sunt clare, ușor de înțeles și inteligibile.”